Lewenslank vir ma, oom wat kind tydens ritueel moor(Argieffoto: pixabay) Esther Mwenda Brown, die ma van ŉ tweejarige dogtertjie, en haar broer Mike Mwenda Brown is Woensdag in die Johannesburgse hooggeregshof drie lewenslange vonnisse en ŉ verdere 18 maande tronkstraf opgelê vir moord en verkragting. Klein Josephine Athalia Bombando is in April 2021 dood tydens ŉ rituele moord by ŉ hotel in Midrand. Personeel van die hotel het paramedici ontbied toe die broer en suster met haar lewelose liggaam in die ontvangs opgedaag het. Josephine is op die toneel dood verklaar. “Die twee is dadelik in hegtenis geneem ná die kamer, wat hulle vroeër die dag bespreek het, deursoek is,” sê Phindi Mjonondwane, woordvoerder van die Nasionale Vervolgingsgesag (NVG). “Die polisie het dadelik vermoed dit was ŉ ritueelmoord. Kruise is met olie op die kamer se spieëls en ander blink oppervlaktes getrek.” Die nadoodse ondersoek het bevind dat sy gesterf het weens druk op haar nek en sy is met ŉ stomp voorwerp oor die kop geslaan. Sy het ook beserings aan haar geslagsdele opgedoen. Adv. Paul Nel, staatsaanklaer, het in die hof aangevoer die verkragting en moord was vooraf beplan as deel van die ritueel. Hy sê die mees verswarende faktor voor vonnisoplegging is die feit dat hierdie dade deur die oorledene se eie ma en oom gepleeg is. Sy het hulle vertrou en hulle moes haar beskerm het. Hul gesigte is waarskynlik ook die laaste beelde wat sy gesien het terwyl sy verwurg is. Adv. Nel sê die beskuldigdes toon geen berou nie en hulle het stilgebly te midde van die oorweldigende getuienis teen hulle dat hulle die oorledene op ŉ gruwelike manier gemartel het. Regter Mohamed Ismail sê die broer en suster het geen genade betoon toe hulle die weerlose kind se liggaam geskend het nie. “Die kind het ŉ gruwelike dood gesterf aan die hande van die mense wie sy liefgehad het en wat sy geken het.” Hy sê die hof kon nie die rede vir Josephine se moord bepaal nie, omdat die twee nooit hul weergawe in die hof voorgehou het nie – ŉ teken van ŉ gebrek aan aanspreeklikheid en berou. Mjonondwane sê die NVG loof die werk deur ondersoekbeampte sers. Phetole Moses Semosa en adv. Nel om geregtigheid te laat seëvier vir die pa van die kind en die res van die familie.